รัฐบาลไทย-ข่าวทำเนียบรัฐบาล-กรมการขนส่งทางบก กำหนดให้ผู้ประกอบการขนส่งทั้งรถโดยสารและรถบรรทุกต้องบำรุงรักษารถและเก็บประวัติการดำเนินการตามระยะเวลาอย่างน้อยทุก 6 เดือน หรือระยะทางไม่เกิน 40,000 กิโลเมตร
วันศุกร์ที่ 30 กันยายน 2565
กรมการขนส่งทางบก กําหนดให้ผู้ประกอบการขนส่งทั้งรถโดยสารและรถบรรทุกต้องบํารุงรักษารถและเก็บประวัติการดําเนินการตามระยะเวลาอย่างน้อยทุก 6 เดือน หรือระยะทางไม่เกิน 40,000 กิโลเมตร
...
นายเสกสม อัครพันธุ์ รองอธิบดีกรมการขนส่งทางบก และโฆษกกรมการขนส่งทางบก กระทรวงคมนาคม กล่าวว่า ตามที่กระทรวงคมนาคมได้มีกฎกระทรวงกําหนดเงื่อนไขการบํารุงรักษารถไว้ในใบอนุญาตประกอบการขนส่ง พ.ศ. 2563 โดยมีวัตถุประสงค์เพื่อให้ผู้ประกอบการขนส่งทําการตรวจสอบและบํารุงรักษารถเมื่อครบตามระยะทางหรือระยะเวลาที่กําหนด เพื่อให้เกิดความปลอดภัยในการใช้งานรถและลดโอกาสในการเกิดอุบัติเหตุอันมีสาเหตุมาจากสภาพเครื่องอุปกรณ์และส่วนควบของรถขาดความสมบูรณ์ ซึ่งกรมการขนส่งทางบก (ขบ.) โดยความเห็นชอบของรัฐมนตรีว่าการกระทรวงคมนาคมได้มีประกาศ เรื่อง กําหนดหลักเกณฑ์ วิธีการ เงื่อนไข และระยะเวลาการบํารุงรักษารถตามกฎหมายว่าด้วยการขนส่งทางบก พ.ศ. 2565 เมื่อวันที่ 4 มีนาคม 2565 ซึ่งมีเนื้อหากําหนดให้ผู้ได้รับใบอนุญาตประกอบการขนส่งประเภทการขนส่งประจําทาง การขนส่งไม่ประจําทาง การขนส่งโดยรถขนาดเล็ก และการขนส่งส่วนบุคคล ให้มีการบํารุงรักษารถตามระยะเวลาทุก 6 เดือน หรือระยะทาง 40,000 กิโลเมตร ทั้งนี้ จะทําการบํารุงรักษาตามระยะทางหรือระยะเวลาที่น้อยกว่า หรือจะบํารุงรักษารถตามระยะทางหรือระยะเวลาที่ผู้ผลิตรถกําหนดก็ได้ ประกาศดังกล่าวมีผลบังคับใช้ 21 กันยายน 2565 โดยรถกลุ่มแรกต้องเริ่มทําการบํารุงรักษาตั้งแต่วันที่ 1 ตุลาคม 2565 เป็นต้นไป
รองอธิบดีกรมการขนส่งทางบก กล่าวต่อไปว่า โดยในขั้นตอนการบํารุงรักษารถนั้น ผู้ประกอบการขนส่งสามารถนํารถเข้าทําการบํารุงรักษาได้ตามช่องทางต่าง ๆ ได้แก่ ศูนย์บริการของผู้ผลิตรถ อู่รับซ่อมรถทั่วไป หรือศูนย์ซ่อมของผู้ได้รับใบอนุญาตหรือเจ้าของรถ ทั้งนี้ รายละเอียดรายการที่ต้องบํารุงรักษารถ มีจํานวน 10 รายการ ได้แก่ 1) ระบบเครื่องยนต์ 2) ระบบไอเสีย 3) ระบบส่งกําลัง 4) ระบบบังคับเลี้ยว 5) ระบบห้ามล้อ 6) ระบบรองรับน้ําหนัก 7) ระบบไฟฟ้า ไฟส่องสว่างและไฟสัญญาณ 8) กงล้อและยาง 9) ตัวถัง 10) ระบบเชื้อเพลิง และให้บันทึกประวัติการบํารุงรักษารถลงในใบแบบบันทึกการบํารุงรักษารถ (Log Book) และจะต้องนํามาแสดงเมื่อนํารถเข้ามาตรวจสภาพรถที่สํานักงานขนส่ง โดยนายช่างตรวจสภาพรถจะทําการตรวจสอบสภาพรถเปรียบเทียบกับแบบบันทึกการบํารุงรักษารถว่ามีการบํารุงรักษาสอดคล้องตามที่ได้บันทึกไว้หรือไม่ และบันทึกข้อมูลการบํารุงรักษารถลงในระบบบันทึกข้อมูลการตรวจสภาพรถของ ขบ. โดยในการเริ่มต้นบํารุงรักษารถ กําหนดระยะเวลาการนํารถเข้าบํารุงรักษาตามรอบสิ้นงวดภาษี ดังนี้
- รถที่มีอายุภาษีสิ้นงวดที่ 3 ของปี 2565 ซึ่งเป็นรถกลุ่มแรก ให้เริ่มบํารุงรักษา 1 ตุลาคม 2565
- รถที่มีอายุภาษีสิ้นงวดที่ 4 ของปี 2565 เริ่มบํารุงรักษา 1 มกราคม 2566
- รถที่มีอายุภาษีสิ้นงวดที่ 1 ของปี 2566 เริ่มบํารุงรักษา 1 เมษายน 2566
- รถที่มีอายุภาษีสิ้นงวดที่ 2 ของปี 2566 เริ่มบํารุงรักษา 1 กรกฎาคม 2566
รองอธิบดีกรมการขนส่งทางบก กล่าวเพิ่มเติมว่า ขบ. ขอความร่วมมือผู้ประกอบการขนส่งให้นํารถมาบํารุงรักษาตามหลักเกณฑ์ดังกล่าวเพื่อความพร้อมของรถ และความปลอดภัยในการให้บริการประชาชน ลดการสูญเสียทั้งชีวิตและทรัพย์สินเนื่องจากอุบัติเหตุ และเนื่องจากการบํารุงรักษารถได้ถูกกําหนดเป็นเงื่อนไขในใบอนุญาตประกอบการขนส่งตามมติของคณะกรรมการควบคุมการขนส่งทางบกกลาง ดังนั้น การฝ่าฝืนหรือไม่ปฏิบัติตามเงื่อนไขจะถือว่าเป็นความผิดฐานไม่ปฏิบัติตามเงื่อนไขในใบอนุญาตประกอบการขนส่ง มีโทษปรับไม่น้อยกว่า 1,000 บาท และอาจส่งผลต่อการพิจารณาการต่อใบอนุญาตประกอบการขนส่งต่อไปด้วย